Eerste buitelugmark in Bellville gehou | Netwerk24
Deur Avril Fillies 10 Julie 2019 06:00
Die groep entrepreuners het hul produkte tydens 'n buitelugmark ten toon gestel en verkoop.
Die triestige weer wat Kapenaars verlede week beleef het, het nie verhoed dat entrepreneurs van subraad 6 hul markdag op Vrydag 5 Julie in die parkeerterrein van die Bellville-burgersentrum in Voortrekkerweg gehou het nie.
Die markdag was deel van die bekendstelling van klein- en medium-ondernemings om nuwe inkomste te genereer.
"Ons wil probeer om soveel as moontlik entrepreneurs die kans te bied om hul produkte ten toon te stel en te verkoop, sodat hulle hul gesinne kan versorg. Voorheen is die mark binnenshuis gehou, maar ons het gevind dat die mark nie genoeg geld inbring nie, en daarom is dit nou buitemuurs gehou," het Mercia Kleinsmith, raadslid vir subraad 6, gesê.
"Ons wil die mark 'n permanente instelling maak en wil genoeg geleenthede vir almal skep om 'n inkomste te maak en om die entrepreneurs aan die publiek bekend te stel," het sy gesê. Volgens Kleinsmith is almal daarvan bewus hoe 'n groot bydrae die informele sakesektor tot die ekonomie van nie net Kaapstad nie, maar ook landwyd, kan lewer. 'n Groter markdag word later in die sentrale sakekern beplan en die besonderhede sal later bekend gemaak word.
"Ons het Vrydag 'n opname gemaak van die sukses van die mark en ook waar ons verbeteringe kan aanbring.
"Hoewel die weer 'n groot rol gespeel het, het van die entrepreneurs nie met leë hande huis toe gegaan nie. Ons kan net verbeter op die eerste buitelugmark," het Kleinsmith gesê.
Grant Twigg, burgemeesterslid vir stedelike bestuur in die Stad het gesê dat hulle alles sal doen om geleenthede te skep om entrepreneurs te bemagtig, ondersteun en by te staan om hul sakeondernemings te ontwikkel. "Die Stad bly toegewyd daartoe om ekonomiese ontwikkeling in gebiede te bestuur, maar ook om die entrepreneurs die ruimte te gee om in die Stad te floreer," het Twigg gesê.